Arturo Pellegrini , l-inġinier tas-sound jinsab lura Malta flimkien mal-mużiċista Maurizio Campo biex jassisti lill-PBS u lill-grupp Firelight biex jirrekordjaw arranġament ġdid tal-kanzunetta “Coming Home”. Campo li huwa pjanist ewlieni fl-Orkestra ta’ San Remo, se jkun qiegħed jaħdem fuq l-arranġament il-ġdid tal-kanzunetta. Pellegrini, magħruf l-aktar għax-xogħol tiegħu fuq l-istazzjon nazzjonali Taljan diġà kien f’Malta biex itejjeb it-trasmissjoni tal-Malta Eurovision Song Contest. Din id-darba Pellegrini se jkun qiegħed jaħdem fuq ir-remix tal-kanzunetta “Coming Home”. Ma’ tvm.com.mt huwa qal li “Coming Home” hija diġà prodott tajjeb ħafna. Madankollu, żied jgħid li l-verżjoni l-ġdida se jkollha recording ħafna aktar professjonali u anke jekk l-istruttura tal-kanzunetta mhux se tinbidel, il-prodott finali se jkollu titjib qawwi. Il-membri tal-band jinsabu eċċitati dwar dan ir-recording il-ġdid. “L-affarijiet qegħdin jiġru b’ċertu ħeffa, iżda s’issa ninsabu kuntenti ħafna bl-affarijiet kif sejrin. Kuntent ħafna li qegħdin naħdmu ma’ dan it-tim professjonali u ninsab konvint li l-prodott finali se jkun fantastiku”, qal Richard Edwards, awtur u kompożitur tal-kanzunetta kif ukoll il-kantant ewlieni tal-band Firelight. Ir-recording il-ġdid ta’ “Coming Home” qiegħed isir f’Lito’s Place Recording Studio fil-Floriana. L-inġinier tas-sound Manolito Galea u l-producer tal-mużika Elton Zarb qegħdin jassistu f’dan ir-recording. Sadanittant, hekk kif irrapportajna lbieraħ fuq dan is-sit, il-produzzjoni tal-video mużikali tinsab għaddej b’ritmu tajjeb ħafna. Kemm il-kanzunetta u kemm il-video mistennija li jitniedu fil-jiem li ġejjin bħala parti mill-promozzjoni  li qiegħda titħejja għal Eurovision Song Contest li se jsir fil-belt kapitali tad-Danimarka, f’Copenhagen.